

**Бизнес-сәйкестендіру нөмірін қалыптастыру қағидаларын бекіту туралы**

Қазақстан Республикасы Әділет министрінің 2023 жылғы 27 маусымдағы № 423 бұйрығы. Қазақстан Республикасының Әділет министрлігінде 2023 жылғы 29 маусымда № 32918 болып тіркелді

      "Сәйкестендiру нөмiрлерiнiң ұлттық тiзiлiмдерi туралы" Қазақстан Республикасының Заңының 6-бабы 2-1)-тармағына сәйкес БҰЙЫРАМЫН:

      1. Қоса беріліп отырған Бизнес-сәйкестендіру нөмірін қалыптастыру қағидалары бекітілсін.

      2. Қазақстан Республикасы Әділет министрлігінің Тіркеу қызметі және заң қызметін ұйымдастыру департаменті Қазақстан Республикасы заңнамасында белгіленген тәртіппен:

      1) осы бұйрықты мемлекеттік тіркеуді;

      2) осы бұйрықты алғаш ресми жарияланғаннан кейін Қазақстан Республикасы Әділет министрлігінің интернет-ресурсында орналастыруды қамтамасыз етсін.

      3. Осы бұйрықтың орындалуын бақылау жетекшілік ететін Қазақстан Республикасы Әділет вице-министріне жүктелсін.

      4. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
|
*Қазақстан Республикасы**Әділет министрі*
 |
*А. Ескараев*
 |

      "КЕЛІСІЛДІ"

      Қазақстан Республикасы

      Қаржы министрлігі

|  |  |
| --- | --- |
|   | Қазақстан РеспубликасыӘділет министрі2023 жылғы 27 маусымдағы№ 423 Бұйрықпенбекітілген |

 **Бизнес-сәйкестендіру нөмірін қалыптастыру қағидалары**

 **1-тарау. Жалпы ережелер.**

      1. Осы Бизнес-сәйкестендіру нөмірін қалыптастыру қағидалары "Сәйкестендіру нөмірлерінің ұлттық тізілімдері туралы" Қазақстан Республикасының Заңына (бұдан әрі - Заң) сәйкес әзірленді және бизнес-сәйкестендіру нөмірлерін қалыптастырудың тәртібін айқындайды.

 **2-тарау. Бизнес-сәйкестендіру нөмірін қалыптастыру.**

      2. Заңды тұлға, филиалдар мен өкілдіктер үшін бизнес-сәйкестендіру нөмірін (бұдан әрі - БСН) қалыптастыру қызметін Бизнес-сәйкестендіру нөмірлерінің ұлттық тізілімінде (бұдан әрі – Ұлттық тізілім), мемлекеттік органдардың, "Астана" халықаралық қаржы орталығы (бұдан әрі – АХҚО) және өзге де мемлекеттік мекемелердің ақпараттық жүйелерінде бірлескен жеке кәсіпкерлік түрінде жүзеге асыратын белгілі бір заңды тұлғаға, филиал мен өкілдікке, жеке кәсіпкерге қатысты мәліметтерді сақтау үшін жүзеге асырылады.

      3. БСН 12 цифрды қамтиды және бес бөліктен тұрады:

      1) бiрiншi фасет - 4 разрядтан (а 1 - a 4 дейiн) тұрады және заңды тұлғаны немесе қызметiн бiрлескен кәсiпкерлiк негiзiнде жүзеге асыратын жеке кәсiпкерлердi (бұдан әрi - ЗТ немесе ЖК (Б) тiркеудiң жылын (соңғы екi саны) және айын сипаттайды;

      2) екiншi фасет - 1 разрядтан (а 5 ) тұрады және ЗТ немесе ЖК(Б) түрiн сипаттайды.

      Осы разрядтың алгоритм есептерiнiң мәнi БСН-нiң жеке сәйкестендiру нөмiрiмен (бұдан әрі – ЖСН) сәйкес келу мүмкiндiгін болдырмау үшiн пайдаланылады.

      БСН құрылымында а 5 (бесiншi разрядта) генерациялау кезінде 0, 1, 2 және 3 цифрларын пайдалануға жол берілмейді.

      Бұл разрядтың нақты мәндерi:

      4 - резидент заңды тұлғалар үшiн;

      5 - резидент eмec заңды тұлғалар үшін;

      6 - қызметiн бiрлескен кәсiпкерлiк негiзiнде жүзеге асыратын жеке кәсiпкерлер үшiн.

      Бұл разрядта 7, 8 және 9 резервтiк мәндер бар;

      3) үшiншi фасет - 1 разрядтан (а 6 ) тұрады және а 5 разрядын қосымша тәптiштеу болып табылатын арнайы белгiнi сипаттайды:

      0 - ЗТ немесе ЖК(Б) бас бөлiмшесiнiң белгiсi;

      1 - ЗТ немесе ЖК(Б) филиалының белгiсi;

      2 - ЗТ немесе ЖК(Б) өкiлдiгiнiң белгiсi;

      4 - қызметiн бiрлескен кәсiпкерлiк негiзiнде жүзеге асыратын шаруа (фермер) қожалығының белгiсi;

      4) төртiншi фасет - 5 разрядтан (а 7 - а 11 дейiн) тұрады және жүйеде ЗТ немесе ЖК(Б), сондай-ақ олардың құрылымдық бөлiмшелерiн тiркеудiң реттiк нөмiрiн сипаттайды;

      5) бесiншi фасет - 1 разрядтан (а 12 ) тұрады және БСН-нiң бақылау разряды болып табылады.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК